ธกส.หั่นดอกเบี้ยเงินฝาก
ธ.ก.ส. ลดดอกเบี้ยขาเดียว 0.05-0.50% ย้ำขอดูต้นทุนก่อนตัดสินใจดอกเบี้ยเงินกู้ หลังแบงก์รัฐแห่ลดพยุงเศรษฐกิจ
1 เม.ย. 2558

ธ.ก.ส. ลดดอกเบี้ยขาเดียว 0.05-0.50% ย้ำขอดูต้นทุนก่อนตัดสินใจดอกเบี้ยเงินกู้ หลังแบงก์รัฐแห่ลดพยุงเศรษฐกิจ
รายงานข่าวจากธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ธ.ก.ส.ได้ประกาศปรับลดอัตราดอกเบี้ยเงินฝากลง 0.05-0.50% มีผลอย่างเป็นทางการตั้งแต่ 27 มี.ค.ที่ผ่านมา ได้แก่ ดอกเบี้ยเงินฝากประจำ 3 เดือน (น้อยกว่า 30 ล้านบาท) จาก 1.15% เหลือ 1.10% ส่วนเงินฝากมากกว่า 30 ล้านบาท ลดจาก 1.25% เหลือ 1.15% นอกจากนี้ยังรวมถึงเงินฝากอื่นๆ เช่น เงินฝากประจำ 12 เดือน บุคคลทั่วไปลดจาก 1.75% เหลือ 1.70% เงินฝากประจำ 24 เดือน บุคคลทั่วไปลดจาก 1.95% เหลือ 1.90% เงินฝากประจำ 36 เดือน บุคคลทั่วไปลดจาก 2.75% เหลือ 2.4% กรณีนิติบุคคลปรับลดจาก 2.5% เหลือ 2.0% เงินฝากประจำ 48 เดือน บุคคลทั่วไปปรับลดจาก 2.75% เหลือ 2.5% และเงินฝากประจำ 60 เดือน บุคคลทั่วไปปรับลดจาก 2.75% เหลือ 2.5%
ทั้งนี้ ที่ประชุมคณะกรรมการ ธ.ก.ส.ในเดือน มี.ค. มีมติเห็นชอบการใช้อัตราดอกเบี้ยอ้างอิงระยะสั้นตลาดกรุงเทพ (BIBOR) เป็นอัตราอ้างอิงการให้สินเชื่อ โดยมอบอำนาจให้ผู้จัดการประกาศใช้อัตราดอกเบี้ย BIBOR สำหรับการให้สินเชื่อของ ธ.ก.ส. และเพิ่ม-ลดส่วนต่างสำหรับสินเชื่อที่อ้างอิงอัตราดอกเบี้ย BIBOR ซึ่งเมื่อรวมสุทธิแล้ว เป็นอัตราดอกเบี้ยสำหรับการให้สินเชื่อที่สามารถแข่งขันได้
นายลักษณ์ วจนานวัช ผู้จัดการ ธ.ก.ส. ได้กล่าวก่อนหน้าว่า หลังจากที่มีการปรับลดดอกเบี้ยเงินฝากแล้ว ธนาคารจะมีการพิจารณาปรับลดอัตราดอกเบี้ยเงินกู้ต่อไป โดยต้องคำนึงถึงเรื่องต้นทุนการดำเนินงานของธนาคารด้วย ขณะที่ที่ประชุมคณะกรรมการ ธ.ก.ส.เพิ่งเห็นชอบโครงการแก้ไขปัญหาหนี้สินเกษตรการรายย่อยราว 8.18 แสนราย คิดเป็นมูลหนี้รวม 1.16 แสนล้านบาท
ทั้งนี้ ภายหลังคณะกรรมการนโยบายการเงิน (กนง.) ประกาศลดอัตราดอกเบี้ยนโยบายลง 0.25% บรรดาสถาบันการเงินเฉพาะกิจของรัฐ (ธนาคารรัฐ) ต่างทยอยปรับลดดอกเบี้ยทั้งเงินฝากและเงินกู้ โดยธนาคารออมสินปรับลดดอกเบี้ย 2 ขา โดยอัตราดอกเบี้ยเงินกู้ขั้นต่ำประเภทเงินกู้ที่มีระยะเวลา (เอ็มแอลอาร์) ลดลง 0.125% เหลือ 6.750% มีผลตั้งแต่ 19 มี.ค. ส่วนอัตราดอกเบี้ยเงินฝากปรับลด 0.05-0.35%
ด้านธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ประกาศปรับลดอัตราดอกเบี้ยเงินกู้ขั้นต่ำ หรือเอ็มแอลอาร์ ลง 0.25% จาก 7.25% เหลือ 7% มีผล อย่างเป็นทางการตั้งแต่ 18 มี.ค. 2558 ที่ผ่านมา
ขณะที่ธนาคารอาคารสงเคราะห์ (ธอส.) ได้ประกาศปรับลดอัตราดอกเบี้ยเงินกู้ทุกประเภทลง 0.125% ต่อปี โดยอัตราดอกเบี้ยสำหรับลูกค้ารายย่อยทั่วไป (เอ็มอาร์อาร์) จากเดิม 6.975% ต่อปี ลดลงเหลือ 6.850% ต่อปี อัตราดอกเบี้ยเงินกู้รายใหญ่ชั้นดีประเภทเงินกู้แบบมีระยะเวลา (เอ็มแอลอาร์) จากเดิม 6.875% ต่อปี ลดลงเหลือ 6.750% ต่อปี
สำหรับอัตราดอกเบี้ยเงินกู้รายใหญ่ชั้นดีประเภทเงินเบิกเกินบัญชี (เอ็มโออาร์) จากเดิม 7.375% ต่อปี ลดลงเหลือ 7.250% ต่อปี ส่วนอัตราดอกเบี้ยเงินฝากปรับลดลง 0.25% ต่อปี